b'\n_START_ARTICLE_\nMika Vesterinen\n_START_PARAGRAPH_\nMika Vesterinen, my\xc3\xb6s M!ka Vesterinen, (s. 1968) on kuopiolainen punkkari, joka toimii erityisesti ramopunk-suuntauksen parissa. H\xc3\xa4n on tullut tunnetuksi erityisesti rakentamansa Ramopunk.com -nettisivuston ansiosta. Vesterinen toimii my\xc3\xb6s tapahtumaj\xc3\xa4rjest\xc3\xa4j\xc3\xa4n\xc3\xa4, ja kauppaa paitoja, rintanappeja yms. sek\xc3\xa4 julkaisee fanzine-lehte\xc3\xa4. Varsinaiselta ammatiltaan Vesterinen on yritt\xc3\xa4j\xc3\xa4, ja h\xc3\xa4nell\xc3\xa4 on Kuopiossa nahkatakkimyym\xc3\xa4l\xc3\xa4.\n_START_SECTION_\nRamopunk.com\n_START_PARAGRAPH_\nVesterinen perusti 2002 Ramopunk.com -nettisivuston edist\xc3\xa4m\xc3\xa4\xc3\xa4n vahvasti Ramones-vaikutteista punksuuntausta, ramopunkkia. Sivuilla on mm. aktiivisesti ko. alakulttuuria seuraava Ramopunk-uutiset, laaja keikkaraporttien arkisto, lehtiartikkeleita, haastatteluita yms. _NEWLINE_Vesterisen yksin yll\xc3\xa4pit\xc3\xa4m\xc3\xa4 sivusto on ollut merkitt\xc3\xa4v\xc3\xa4ss\xc3\xa4 roolissa vahvistamassa ja virkist\xc3\xa4m\xc3\xa4ss\xc3\xa4 ramopunk-genre\xc3\xa4 2000-luvun alkuvuosina._NEWLINE_Vuonna 2007 Ramopunk.com juhli viisivuotista olemassaoloaan kolmep\xc3\xa4iv\xc3\xa4isess\xc3\xa4 Ramopunk.com 5-vuotissyntt\xc3\xa4rit -tapahtumassa, jossa soitti yhteens\xc3\xa4 12 esiintyj\xc3\xa4\xc3\xa4, mukana koko ramopunk-genren k\xc3\xa4rkikaarti. _NEWLINE_Vesterinen j\xc3\xa4rjesti vastaavanlaiset sivustonsa 7-vuotisjuhlat maaliskuussa 2009, El\xc3\xa4m\xc3\xa4 on Punk -tapahtumasarjan osana.\n_START_SECTION_\nRamopunk -tapahtumia\n_START_PARAGRAPH_\nOnni on Ramones_NEWLINE_Vesterinen kehitti \xc3\x84\xc3\xa4nekoskelaisen Sami V\xc3\xa4is\xc3\xa4sen kanssa  Keski- ja It\xc3\xa4-Suomessa j\xc3\xa4rjestetyn Onni on Ramones ramopunk -tapahtuman, joita j\xc3\xa4rjestettiin 2005-2007 useita kertoja vuodessa._NEWLINE_ _NEWLINE_El\xc3\xa4m\xc3\xa4 on Punk_NEWLINE_Vesterinen alkoi 2008 j\xc3\xa4rjest\xc3\xa4\xc3\xa4 El\xc3\xa4m\xc3\xa4 on Punk -nimisi\xc3\xa4 ramopunk-tapahtumia Kuopiossa ja Tampereella.\n_START_SECTION_\nKultainen pes\xc3\xa4pallomaila 2004\n_START_PARAGRAPH_\nVesteriselle annettiin 2004 ensimm\xc3\xa4inen ramopunkin Kultainen pes\xc3\xa4pallomaila -palkinto www.ramopunk.com -internetsivuston johdosta._NEWLINE_Tuomariston perusteluissa todettiin mm. n\xc3\xa4in: "riippuvuutta aiheuttava, usein p\xc3\xa4ivitett\xc3\xa4v\xc3\xa4 infopiste ja kokoontumispaikka hyv\xc3\xa4n musiikin yst\xc3\xa4ville" sek\xc3\xa4 "sivusto on ollut mukana aktivoimassa jo olemassa olevia b\xc3\xa4ndej\xc3\xa4 ja kaivamassa jo kerran kuopattuja b\xc3\xa4ndej\xc3\xa4 eloon haudan takaa saattamalla yhteen samanhenkisi\xc3\xa4 ihmisi\xc3\xa4".\n_START_SECTION_\nKorkeaj\xc3\xa4nnityssaksaa ja sarjakuvameksikoa\n_START_PARAGRAPH_\nVesterinen on rakentanut my\xc3\xb6s www.korkkarisaksaa.com -sivut, jotka k\xc3\xa4sittelev\xc3\xa4t Korkeaj\xc3\xa4nnitys-sotasarjakuvaa hyvin humoristisella otteella. H\xc3\xa4n on rakentanut sarjakuvan saksalaisten puhekupliin lis\xc3\xa4tyist\xc3\xa4 saksan sanoista kokonaan oman kielen, "korkkarisaksan"._NEWLINE_Egmont Kustannus on julkaissut korkkarisaksan my\xc3\xb6s sarjakuvapokkarina 2007. Achtung! Korkkarisaksan sanakirja -pokkarin teossa olivat Vesterisen lis\xc3\xa4ksi mukana Veikko Malmberg, Moog Konttinen ja Asko Alanen._NEWLINE_Korkkarisaksan tyyliin Vesterinen on tehnyt my\xc3\xb6s hieman pienimuotoisemman sarjakuvameksikon eli texmexicon kielen sivuston, joka l\xc3\xb6ytyy Ramopunk.comista.\n_START_SECTION_\nThe Havana Bananas\n_START_PARAGRAPH_\nVesterinen alkoi 2009 toimittaa ja julkaista fanzine-lehte\xc3\xa4 The Havana Bananas. Lehdess\xc3\xa4 k\xc3\xa4sitell\xc3\xa4\xc3\xa4n l\xc3\xa4hinn\xc3\xa4 punk-musiikin eri alueita ajankohtaisella otteella, huumoria unohtamatta. Lehden originaalisivut valmistetaan vanhanaikaisella leikkaa ja liimaa -menetelm\xc3\xa4ll\xc3\xa4._NEWLINE_ _NEWLINE_Havana Bananas -lehden syntym\xc3\xa4\xc3\xa4 juhlistetaan kaksip\xc3\xa4iv\xc3\xa4isell\xc3\xa4 "El\xc3\xa4m\xc3\xa4 on Punk - The Havana Bananas Party" -tapahtumalla Tampereella maaliskuussa 2010.'